**TÁJÉKOZTATÓ**

**A FOGVATARTOTTAK JOGI ÉS EGYÉB KÉPVISELETÉT ELLÁTÓ**

**SZEMÉLYEK RÉSZÉRE**

**Tisztelt Hölgyem/Uram!**

A büntetés-végrehajtási szervek területére történő be- és kilépés, valamint a büntetés-végrehajtási szervek területén tartózkodás részletes szabályairól szóló 3/2024. (I.30.) BM rendeletben foglaltak értelmében:

**1) A védő, valamint a fogva lévő sértett, a magánvádló és az egyéb érdekelt képviselője,**

továbbá a fogva lévő pótmagánvádló, illetve tanú érdekében eljáró ügyvéd; a büntetőeljárásról szóló 2017. évi XC. törvény 78.§- a alapján kirendelt tolmács a kirendelésről szóló határozat vagy meghatalmazás felmutatása mellett léphet be az Intézet területére. A belépést engedélyezni kell, ha a védő a meghatalmazásnak a fogvatartottal való aláíratása érdekében keresi fel az intézetet. A védő a meghatalmazásnak a Be. 45.§ bekezdése szerinti benyújtásáig a fogvatartottal csak ellenőrzés mellett beszélhet. Ha a bíróság a Be. 43.§ alapján a védőt az eljárásból kizárta, az adott büntetőeljárásban nem engedélyezhető a kizárt védő az Intézet területére történő belépése. A védő - a belépéskor történő bejelentés mellett - külön engedély nélkül is jogosult az üggyel kapcsolatos iratok az Intézet területére, történő bevitelére. Az ügyvédjelöltnek az ügyvéd mellett vagy helyetteseként a bv. intézetbe történő beléptetése során igazolnia kell, hogy az ügy vitelére megbízást, vagy kirendelő határozatot kapott ügyvéddel (ügyvédi irodával) munkaviszonyban áll. (pl.: ügyvédjelölti igazolvánnyal). Helyettesítéskor igazolnia kell továbbá, hogy a fogvatartott ügyében jogosult eljárni. Az igazolás származhat az ügyvédjelöltet foglalkoztató ügyvédtől (ügyvédi irodától), de elfogadható a helyettesítésre jogosult ügyvédjelölt nevének az ügyvéd részére adott meghatalmazáson való feltüntetése is. Amennyiben az ügyvédjelölt rendelkezik a fenti munkaviszonyra illetve a védő helyettesítésére vonatkozó igazolással, a fogvatartottal való kapcsolattartása és a védőt megillető jogosultságok tekintetében a védőre vonatkozó szabályokat kell alkalmazni. Az intézetbe ügyvédi látogatásra érkező kirendelt védő részére biztosítani kell a védencével való megbeszélés lehetőségét, amely nem ellenőrizhető. Az ügyvédi látogatás az ügyvédi beszélő fülkében történik

**2.) Képviselőkre vonatkozó szabályok:**

A fogvatartott képviselője az intézetparancsnokkal előre írásban egyeztetett időpontban léphet be az intézet területére. A képviseletre vonatkozó írásos meghatalmazást - az illetékes Bíróság általi elfogadást követően - az intézet területére történő belépéskor köteles felmutatni. A fogvatartott képviselője a fogvatartottal az intézet e célra kijelölt ügyvédi beszélő helyiségében, ellenőrzés mellett beszélhet. A fogvatartott képviselőjének beléptetését meg kell tagadni, ha a rendelkezési jogkör gyakorlója a fogvatartottal való kapcsolattartását korlátozta vagy kizárta, illetve akkor is, ha a magatartása, illetve a vele kapcsolatosan rendelkezésre álló adatok alapján arra lehet következtetni, hogy beléptetése esetén az Intézet biztonságát, rendjét veszélyeztetheti. A fogvatartott képviselőjeként eljáró személyek intézetbe történő ki- és beléptetése során a védőkre vonatkozó szabályokat értelemszerűen kell alkalmazni. A védő /meghatalmazott, kirendelt/ védencével felügyelet nélkül beszélhet hivatali munkaidő alatt az alábbi időpontok szerint:

– hétfő - csütörtök: 07:30 -15:30 óráig

– péntek: 07:30 -13:00 óráig

Az ügyvédi beszélőre történő előzetes bejelentkezésre a fax: (27) 620-361, illetve e mail: vac.uk@bv.gov.hu van lehetőség. Kérjük Önöket, hogy amennyiben az Intézetbe a meghatalmazás aláírása érdekében lépnek be, a személybejárati kapun szolgálatot teljesítő munkatársunknak ezt jelezzék. A meghatalmazás fogvatartottal történő aláírása után a meghatalmazást - másolat készítés céljából - minden esetben adják át. Kérjük, hogy amennyiben a meghatalmazás hatósághoz történő benyújtása megtörtént, úgy a soron következő ügyvédi beszélőre hozzák magukkal a hatóságok által érkeztetett meghatalmazás, vagy a kirendelésről szóló határozat egy példányát, azt a beszélő megkezdése előtt - másolás céljából - adják át a bűnügyi nyilvántartó irodában dolgozó munkatársunknak. Az ügyvédi beszélő céljából történő belépés esetén minden belépéskor köteles a személybejárati kapun szolgálatot teljesítő biztonsági felügyelőnek/fegyveres biztonsági őrnek a meghatalmazás tényét közölni!

**Vác, *„az elektronikus dátumbélyegző szerint”*.**

 **Tisztelettel:**

**Intézetparancsnok**